***Arad și Timișoara, privind împreună spre viitor***

În contextul lansării documentului strategic „România Competitivă”, care are ca obiectiv definirea unei viziuni consensuale a societății românești pentru o creștere economică sustenabilă,

În spiritul principiilor de „*accesibilitate și interconectare*” care „*transcend planul de reforme*” al „României Competitive”,

Având în vedere următoarea viziune pentru Dezvoltarea Metropolitană Comună Arad-Timișoara (DMCAT):

„Împreună, două mari orașe cosmopolite Arad și Timișoara, pentru o nouă Metropolă Europeană competitivă, în vestul României!

Un model multipolar de dezvoltare integrată, axat pe performanță și specializare inteligentă, capabil să valorifice oportunitățile și să genereze standarde ridicate de trai, prosperitate și competitivitate internațională printr-o abordare partenerială în folosul cetățenilor.

O construcție bazată pe valori recunoscute: mentalitate deschisă, competență, pragmatism, tradiție, unitate în diversitate, verticalitate și curajul de a asuma soluții inovatoare.”

Luând în considerare faptul că cele două orașe sunt arii urbane de excelenţă, care pot constitui un sistem urban cu o *dezvoltare metropolitană comună*, care să asigure interfața României cu Europa Centrală și de Vest, îndeplinind în același timp și rolul de *hub* economic competitiv, de transport, cultural, turistic, medical, științific și educațional în zona delimitată de capitalele europene, București, Budapesta și Belgrad,

În urma dezbaterilor Conferinței Științifice Anuale a Economiștilor Români din Mediul Academic din Străinătate, Timișoara, 2016 (ERMAS 2016), organizată de Universitatea de Vest din Timișoara,

 Participanții conferinței, reprezentanții autorităților publice locale ale municipiilor Arad și Timișoara și ai consiliilor consultative ale celor doua municipii, validează și susțin următoarele priorități comune DMCAT:

* *Dezvoltarea metropolitană comună* din punct de vedere economic, social și teritorial, având ca țintă atingerea unei populații de un milion de locuitori;
* Profilarea pe domeniul *științei și tehnologiei*, ca viitor brand al zonei de dezvoltare metropolitană comună Arad-Timișoara;
* *Creșterea calității vieții* locuitorilor din zona de dezvoltare metropolitană comună Arad-Timișoara;
* Creșterea *mobilității și conectivității* în zona de dezvoltare metropolitană comună Arad-Timișoara, în regiune și Europa;
* Dezvoltarea și *specializarea inteligentă*, valorificând avantajele competiționale ale Regiunii Vest, în acord cu Strategia Regională de Specializare Inteligentă.

Considerând că aceste priorități reprezintă elemente esențiale pentru dezvoltarea competitivă a regiunii și a României, *reprezentanții* *autorităților locale ale celor două municipii vor depune toate diligențele pentru*:

* Integrarea priorităților zonei de dezvoltare metropolitană comună Arad-Timișoara în strategiile naționale, regionale, județene și locale;
* Includerea și pregătirea unui proiect pilot de Investiții Teritoriale Integrate (ITI) pentru ciclul financiar 2021-2027 destinat zonei de dezvoltare metropolitană comună Arad-Timișoara;
* Alocarea de resurse din bugetul național (programe de asistență tehnică) pentru accelerarea implementării conceptului de dezvoltare metropolitană comună Arad-Timișoara;
* Corelarea priorităților de investiții strategice ale unităților administrativ-teritoriale din DMCAT cu obiectivele zonei de dezvoltare metropolitană comună, în baza unui plan de acțiune integrat;
* Elaborarea unui „Master plan pentru dezvoltarea zonei metropolitane comune Arad – Timișoara”.

*Reprezentanții autorităților locale din cele două municipii convin să se angajeze într-o relație partenerială în baza unui acord de cooperare pentru DMCAT și își asumă prioritățile strategice și demersurile consemnate în această rezoluție.*

**Primarul Municipiului Timișoara, Primarul Municipiului Arad,**

 **Nicolae ROBU Gheorghe FALCĂ**